**PREDKLADACIA SPRÁVA**

Podľa ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a podľa článku 32 Legislatívnych pravidiel vlády Slovenskej republiky, predkladá Ministerstvo kultúry Slovenskej republiky (ďalej len „ministerstvo kultúry“) návrh poslancov Národnej rady Slovenskej republiky Romana MICHELKA, Rudolfa HULIAKA, Andreja DANKA a Adama LUČANSKÉHO na vydanie zákona, ktorým sa mení a dopĺňa zákon č. 196/2023 Z. z. o Európskom hlavnom meste kultúry a o zmene zákona č. 299/2020 Z. z. o poskytovaní dotácií v pôsobnosti Ministerstva kultúry Slovenskej republiky v znení neskorších predpisov (tlač 451) (ďalej len „poslanecký návrh zákona“).

Ministerstvo kultúry k predloženému poslaneckému návrhu zákona uvádza:

**Všeobecne**

Zákon č. 196/2023 Z. z. o Európskom hlavnom meste kultúry a o zmene zákona č. 299/2020 Z. z. o poskytovaní dotácií v pôsobnosti Ministerstva kultúry Slovenskej republiky v znení neskorších predpisov (ďalej len „zákon o Európskom hlavnom meste kultúry“) bol v minulom volebnom období schválený Národnou radou Slovenskej republiky ako poslanecký návrh zákona. K poslaneckému návrhu zákona boli uplatnené zásadné pripomienky Ministerstvom financií Slovenskej republiky, Najvyšším kontrolným úradom Slovenskej republiky a Úradom pre verejné obstarávanie, ktoré však neboli pôvodnými predkladateľmi zohľadnené. Cieľom poslaneckého návrhu zákona je zohľadniť tieto pripomienky a upraviť zákon o Európskom hlavnom meste kultúry tak, aby bol v súlade s osobitnými predpismi, najmä so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

**Stanovisko**

Ministerstvo kultúry uplatňuje k poslaneckému návrhu zákona tieto pripomienky:

1. V čl. I navrhujeme vypustiť bod 3.

Odôvodnenie: Pri poskytovaní príspevku sa nepostupuje podľa zákona o verejnom obstarávaní, preto odkaz na tento zákon nie je opodstatnený. Pri poskytovaní príspevku sa má postupovať podľa zákona, ktorý upravuje samotné poskytovanie takéhoto príspevku, vrátane účelu, na ktorý ho možno poskytnúť a podmienok jeho poskytnutia, t.j. podľa zákona o Európskom hlavnom meste kultúry.

1. V čl. I navrhujeme vypustiť bod 4.

Odôvodnenie: Znenie § 7 zákona o Európskom hlavnom meste kultúry nevylučuje pôsobnosť Najvyššieho kontrolného úradu Slovenskej republiky. Zároveň poukazujeme na skutočnosť, že podľa bodu 23.1. prílohy č. 1 Legislatívnych pravidiel vlády Slovenskej republiky, poznámky pod čiarou k príslušným odkazom nie sú súčasťou právneho predpisu, majú informatívnu hodnotu, preto nesmú obsahovať veci, ktoré majú normatívnu povahu.

1. V čl. I bod 5 navrhujeme v § 8 ods. 2 slová „ustanovenia § 3 ods. 2 a § 7 ods. 1“ nahradiť slovami „ustanovenia tohto zákona“.

Odôvodnenie: Legislatívnotechnická pripomienka v nadväznosti na pripomienku k čl. I bod 4.

**Medzirezortné pripomienkové konanie**

Poslanecký návrh zákona bol predmetom medzirezortného pripomienkového konania, v rámci ktorého bolo uplatnených päť zásadných pripomienok, ktoré uplatnili Ministerstvo financií Slovenskej republiky, Najvyšší kontrolný úrad Slovenskej republiky a Kreatívny inštitút Trenčín, n.o. a päť obyčajných pripomienok, ktoré **uplatnili Ministerstvo dopravy Slovenskej republiky, Ministerstvo investícií, regionálneho rozvoja a informatizácie Slovenskej republiky, Ministerstvo pôdohospodárstva a rozvoja vidieka Slovenskej republiky,** Najvyšší kontrolný úrad Slovenskej republiky a Úrad pre verejné obstarávanie.

Zásadná pripomienka Kreatívneho inštitútu Trenčín, n.o., ktorou žiadal ponechať zákon o Európskom hlavnom meste kultúry v platnom znení, najmä z dôvodu úpravy znenia § 5 ods. 6 zákona o Európskom hlavnom meste kultúry, bola čiastočne akceptovaná tak, že novelizačný bod 3 v čl. I poslaneckého návrhu zákona sa navrhuje z poslaneckého návrhu zákona vypustiť. Ďalšia zásadná pripomienka Kreatívneho inštitútu Trenčín, n.o. týkajúca sa vypustenia bodu 3 v čl. I poslaneckého návrhu zákona bola akceptovaná a je zohľadnená v stanovisku ministerstva kultúry. Rovnakú zásadnú pripomienku uplatnilo Ministerstvo financií Slovenskej republiky.

Druhá zásadná pripomienka Ministerstva financií týkajúca sa § 3 ods. 3 zákona o Európskom hlavnom meste kultúry nebola akceptovaná, pretože ide o pripomienku, ktorá je nad rámec poslaneckého návrhu zákona. K tejto pripomienke si tiež dovoľujeme uviesť, že môže nastať situácia, kedy z objektívnych alebo subjektívnych dôvodov, aj vzhľadom na niekoľkoročný časový odstup medzi podaním žiadosti o udelenie titulu Európske hlavné mesto kultúry a samotným rokom titulu, subjekty uvedené v žiadosti o udelenie titulu nebudú spôsobilé dané programové aktivity realizovať. Z tohto dôvodu je umožnené, aby priamymi realizátormi mohli byť aj iné osoby.

Obyčajná pripomienka **Ministerstva dopravy Slovenskej republiky týkajúca sa bodu 3 stanoviska ministerstva kultúry nebola akceptovaná, z dôvodu, že znenie navrhnuté v stanovisku ministerstva kultúry považujeme za vhodnejšie.**

Obyčajná pripomienka **Ministerstva investícií, regionálneho rozvoja a informatizácie Slovenskej republiky týkajúca sa možného rozporu znenia § 5 ods. 6** zákona o Európskom hlavnom meste kultúry **v znení poslaneckého návrhu zákona s § 3 ods. 3 bola akceptovaná** tak, že novelizačný bod 3 v čl. I poslaneckého návrhu zákona sa navrhuje z poslaneckého návrhu zákona vypustiť.

Obyčajná pripomienka **Ministerstva pôdohospodárstva a rozvoja vidieka Slovenskej republiky nebola akceptovaná z dôvodu, že v stanovisku ministerstva kultúry sa navrhuje bod 4 v čl. I poslaneckého návrhu zákona vypustiť.**

**Obyčajná pripomienka Najvyššieho kontrolného úradu nebola akceptovaná,** pretože ide o pripomienku, ktorá je nad rámec poslaneckého návrhu zákona. Zásadná pripomienka **Najvyššieho kontrolného úradu taktiež nebola akceptovaná, z dôvodu, že úprava § 5 ods. 5 zákona o Európskom hlavnom meste kultúry v čl. I bod 2 poslaneckého návrhu zákona napĺňa cieľ sledovaný touto pripomienkou.**

**Obyčajná pripomienka Úradu pre verejné obstarávanie nebola akceptovaná z dôvodu, že bod 3 v čl. I poslaneckého návrhu zákona sa aj na základe zásadnej pripomienky Ministerstva financií Slovenskej republiky navrhuje vypustiť.**

Po zohľadnení vyššie uvedených pripomienok odporúča ministerstvo kultúry vláde Slovenskej republiky vysloviť **súhlas s poslaneckým návrhom zákona**.